Budapest Főváros XIV. Kerület Zugló Önkormányzata
Rózsa András polgármester
Szám: 123-806/2025
Nyilvános ülésen tárgyalandó!



Napirend száma: ……….. 

a Képviselő-testület 2025. október 30-i ülésére

Tisztelt Képviselő-testület!

Tárgy: Javaslat a Zuglói Városgazdálkodási Közszolgáltató Zártkörűen Működő Részvénytársasággal fennálló Közszolgáltatási Szerződés 2. számú módosítására 


I. Előzmények	

Budapest Főváros XIV. Kerület Zugló Önkormányzata Képviselő-testülete (a továbbiakban: Képviselő-testület) a 214/A/2013. (IV. 25.), valamint 849/2013. (XI. 21.) számú határozataival úgy döntött, hogy a Zuglói Városgazdálkodási Közszolgáltató Zártkörűen Működő Részvénytársasággal (a továbbiakban: Zuglói ZRt.) által végzett ingatlangazdálkodási feladatok közül a Budapest Főváros XIV. Kerület Zugló Önkormányzata (a továbbiakban: Önkormányzat) lakásvagyona kezelésének feladatait – a hibaelhárítási, gyorsszolgálati, műszaki feladatok kivételével – 2014. január 1-i határidővel áthelyezte a Budapest Főváros XIV. Kerület Zuglói Polgármesteri Hivatal (a továbbiakban: Polgármesteri Hivatal) szervezetébe.

Kisebb köztes változásokat követően a Polgármesteri Hivatal szervezeti átalakításainak eredményeként a feladatellátás jelenleg három, főosztályi szintű szervezeti egység keretében működik. A lakáshasznosítási, lakásbérleti jogviszonnyal összefüggő feladatokat a Főmérnökség Lakáshasznosítási Osztálya, a lakásgazdálkodási feladatokat (számlázási és pénzügyi nyilvántartási feladatok) a Gazdasági Főosztály Ingatlangazdálkodási Osztálya, a követeléskezelési tevékenységet a Jogi Főosztály Követeléskezelési Osztály látja el.

A Képviselő-testület a 177/2025. (V. 29.) önkormányzati határozatával tudomásul vette a lakásgazdálkodási rendszer átalakításáról szóló polgármesteri tájékoztatót.

Az átalakítás célja és lényege:
· a működés észszerűsítésének, az ügyintézési folyamatok gyorsításának és az erőforrások optimálisabb kihasználásának szem előtt tartása érdekében a könyvvezetési és a napi rendszerességgel ismétlődő pénzügyi-adminisztratív tevékenységek a jövőben a Zuglói ZRt. feladat- és hatáskörébe kerülnek,
· a jogi-igazgatási feladatellátás, valamint a tulajdonosi joggyakorláshoz kapcsolódó döntések törvényességi kontrollja (pl. lakáshasznosítási terv előkészítése, bérlőkijelölés jogának gyakorlása, a lakáscsere kérdésében hozott döntések és a bérleti jogviszonyok felmondásának eldöntése) továbbra is a Polgármesteri Hivatal szervezeti egységei, úgy, mint a Főmérnökség Lakáshasznosítási Osztálya és a Jogi Főosztály feladat- és hatáskörében marad.

Az Önkormányzat) 2023. április 1-jei hatállyal Közszolgáltatási Szerződést kötött a Zuglói ZRt.-vel, amely Közszolgáltatási Szerződést a Képviselő-testület a 121/2023. (III. 30.) önkormányzati határozattal fogadott el.

A megkötött Közszolgáltatási Szerződésben, majd annak 2023. november 30. napján, a Képviselő-testület 383/2023. (XI. 30.) önkormányzati határozatával elfogadott módosításában még nem merülhetett fel a lakásgazdálkodási rendszer ismételt felülvizsgálatából adódó feladatátcsoportosítás.

Ezért a fentiek miatt szükséges a Közszolgáltatási Szerződés jelenlegi, 2. számú módosítása, a következők szerint.

A Közszolgáltatási Szerződés 1. melléklet 3.2. pontja az alábbi alpontokkal egészül ki:

[bookmark: _Hlk482716108]3.2. Lakáscélú ingatlanokkal (100 % önkormányzati tulajdonú lakóépületben lévő lakások és társasházban lévő önkormányzati tulajdonú lakások, intézményekben lévő gondnoki lakások lakáscélú funkcióval) kapcsolatos feladatok az éves költségvetési kereten belül a lakástörvény és a lakásrendelet alapján, ha a bérbeadó feladata:

3.2.38.	Önkényes beköltözőkkel szembeni intézkedések, a hatályos jogszabályokkal ellentétes lakáscélú ingatlanhasználat esetén felszólítás kiküldése és a felszólításban foglaltak visszaellenőrzése, szükség esetén Önkormányzat illetékes osztályának közvetlen úton történő írásbeli értesítése további jogkövetkezményt kilátásba helyező intézkedés érdekében az alábbi esetekben:
a) karbantartási kötelezettség elmulasztása,
b) albetét tulajdonosi engedély nélküli átalakítása, és kialakítása,
c) tulajdonosi engedély nélküli befogadás,
d) bérleményellenőrzés lehetővé nem tétele,
e) tartós távollét be nem jelentése; 
f) közösségi együttélés szabályainak megsértése (Ltv. 30. §-a szerinti);
3.2.39.	Szakmai közreműködés az üres lakások vizsgálata gazdaságos bérbe adhatóságának szempontjából, és a nem bérbe adható lakások esetében kezdeményezés a lakásrendeletben szabályozott egyéb módon történő hasznosításra;
3.2.40.	Az Önkormányzat által kért adatszolgáltatási, adatellenőrzési feladatok ellátása;
3.2.41.	A Zuglói Zrt. által kezelt ingatlannyilvántartó rendszer folyamatos aktualizálása;
3.2.42.	Önkormányzati tulajdonú lakásokra vonatkozóan számlázási és követeléskezelési feladatok ellátása:
a) számlázás,
b) egyenlegkimutatás,
c) végtörlesztés ügyintézése,
d) társasházi közös költség befizetések és célbefizetések kezelése,
e) bérlő/használó/vevő folyószámla könyvelés,
f) fizetési kedvezmények és részletfizetések előkészítése tulajdonosi döntésre, a döntés értelmében a megállapodás megkötése,
g) részletfizetési megállapodások nyilvántartása, azok be nem tartása esetén kötelezett felszólítása,
h) lejárt esedékességű bérleti díj- és/vagy közműtartozásokkal összefüggésben kötelezett felszólítása,
i) elhunyt bérlő, használó tartozásával kapcsolatos ügyintézés, hagyatéki hitelezői igény bejelentése,
j) jelenlegi vagy korábbi bérlő, használó részére perköltség, végrehajtási díj vagy egyéb, önkormányzati lakásra vonatkozó költség kötelezett részére történő előírása,
k) közműszolgáltatással kapcsolatos ügyintézés,
l) panaszkezelés,
m) fizetési meghagyásos eljárások megindítása,
n) lakáskiürítési eljárások megindítása, felfüggesztése,
o) követelések behajthatatlanná minősítésének elfogadására vonatkozó döntés előkészítése,
p) a követelésekről negyedévente, illetve az év végi mérlegtételek értékeléséhez kimutatás készítése és annak megküldése a főkönyvi könyveléshez az Önkormányzat részére;
[bookmark: _Hlk211874300]3.2.43. Perek előkészítése, végrehajtási ügyintézés, lakásbérleti szerződésekhez kapcsolódó jogvitákban az Önkormányzat képviselete;
3.2.44.	Vitás tulajdonjogi kérdések tisztázásában való részvétel, lakás és nem lakás céljára szolgáló albetéttel összefüggő hibás Alapító Okiratok javításának előkészítése.


A Közszolgáltatási Szerződés 1. melléklet 3.3. pontja az alábbi alponttal egészül ki:

3.3. Nem lakáscélú ingatlanokkal (szolgáltatóház, helyiség, telek és egyéb) kapcsolatos feladatok az éves költségvetési kereten belül a Lakástörvény és Lakásrendelet alapján, ha a bérbeadó kötelezettsége: 

3.3.51.	Önkormányzati tulajdonú helyiségekre vonatkozóan számlázási és követeléskezelési feladatok ellátása:
a) számlázás,
b) egyenlegkimutatás,
c) közös költség befizetések és célbefizetések kezelése,
d) bérlő/használó folyószámla könyvelés,
e) fizetési kedvezmények és részletfizetések előkészítése tulajdonosi döntésre, a döntés értelmében a megállapodás megkötése,
f) részletfizetési megállapodások nyilvántartása, azok be nem tartása esetén kötelezett felszólítása,
g) közműszolgáltatással kapcsolatos ügyintézés,
h) fizetési meghagyásos eljárások megindítása,
i) követelések behajthatatlanná minősítésének elfogadására vonatkozó döntés előkészítése, 
j) a követelésekről negyedévente, illetve az év végi mérlegtételek értékeléséhez kimutatás készítése és annak megküldése a főkönyvi könyveléshez az Önkormányzat részére,
k) [bookmark: _Hlk211939117]perek előkészítése, végrehajtási ügyintézés, helyiségbérleti szerződésekhez kapcsolódó jogvitákban az Önkormányzat képviselete.


A módosítás tervezett hatályba lépése: 2026. január 1. napja.



II. Vélemények	

[bookmark: _Hlk53665479]Az előzményekben felsorolt indokok alapján kerül sor a Közszolgáltatási Szerződés módosítására.                                          

Főmérnökség: Észrevételt nem tesz.

Gazdasági Főosztály: Észrevételt nem tesz.

Jogi Főosztály: Az előterjesztésben közölt adatok, egyéb információk alapján az előterjesztéshez jogi észrevételt nem tesz.

III. Bizottsági vélemények	

Az előterjesztést a Jogi és Ügyrendi Bizottság, a Városfejlesztési Bizottság, valamint a Gazdasági Bizottság tárgyalja.
[bookmark: _GoBack]
IV. Döntési javaslat	

Budapest Főváros XIV. Kerület Zugló Önkormányzata Képviselő-testülete úgy dönt, hogy elfogadja az előterjesztés 1. mellékletét képező határozati javaslatot.

A határozathozatal Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdése, valamint az 50. §-a alapján egyszerű szótöbbséget igényel. 

Budapest, 2025. október 20.


Rózsa András
polgármester

Melléklet:

1. melléklet: Határozati javaslat
2. melléklet: Közszolgáltatási Szerződés módosításának tervezete
3. melléklet: a hatályos Közszolgáltatási Szerződés
4. melléklet: a hatályos Közszolgáltatási Szerződés 1. számú módosítása


Az előterjesztést készítette:

Zuglói Polgármesteri Hivatal
Jogi Főosztály – Követeléskezelési Osztály

	


	
1. melléklet az 123-806/2025 előterjesztéshez


	
Határozati javaslat

Budapest Főváros XIV. Kerület Zugló Önkormányzata Képviselő-testülete
….../2025. (X. 30.) önkormányzati határozata

a Zuglói Városgazdálkodási Közszolgáltató Zártkörűen Működő Részvénytársasággal megkötött Közszolgáltatási Szerződés módosításáról


Budapest Főváros XIV. Kerület Zugló Önkormányzata Képviselő-testülete úgy dönt, hogy a Zuglói Városgazdálkodási Közszolgáltató Zártkörűen Működő Részvénytársasággal megkötött Közszolgáltatási Szerződést a 2. melléklet szerinti tartalommal módosítja.

A Képviselő-testület felkéri a polgármestert a Közszolgáltatási Szerződés módosításának aláírására.


Határidő: a szerződés módosításának aláírására – 2025. november 20.

Felelős: Rózsa András polgármester (a Jogi Főosztály útján)
Végrehajtásért felelős: Zuglói ZRt.

